Străinii care vor ca românii să fie în ”robie economică” și au adus ”sărbătorile păgâne de Halloween și Valentine’s Day”, teză prezentată pe larg de agenția de presă oficială a Patriarhiei Române

Teza presupusului amestec al străinilor în România, pe care vor să o mențină în ”robie economică”, a fost prezentată pe larg de Basilica, agenția de presă oficială a Patriarhiei Române. Basilica.ro a publicat fragmente generoase dintr-un interviu acordat de părintele Melchisedec Velnic, starețul Mănăstirii Putna, pentru revista Familia Ortodoxă.

În interviul preluat de Basilica.ro, părintele Melchisedec vorbește pe larg despre presupusa degradare a moralei poporului român după 1990 sub influența străinătății: ”După ʼ90 și mai cu seamă după 2010, poporul a devenit tot mai mult rob al plăcerilor (…) Iată că acum asistăm la o nouă formă de comunism, la o nouă formă de secularizare a vieții religioase. Ce înseamnă toate acestea? Înseamnă că societatea românească a decăzut enorm, influențată mai mult sau mai puțin din afară, și a ajuns într-o stare de robie morală”.

Basilica.ro a preluat și atacul lui Melchisedec Velnic la valorile europene, prilejuit de referendumul eșuat: ”Cum a zis cineva: maimuțăreala asta europeană, care vine din afară cu legi contra firii, când tata nu mai e tată, când mama nu mai e mamă, când tata poate să fie și femeie, când mama poate să fie și bărbat, când fiecare e liber să-și aleagă genul, toate acestea sunt o răzvrătire a societății contemporane împotriva normalității. Familia este lovită în ziua de astăzi cel mai mult, pentru a nu avea o societate sănătoasă, pentru a nu avea un stat bine așezat și echilibrat”.

Starețul Mănăstirii Putna a preluat și retorica împotriva străinilor care vor să distrugă economic România, o retorică xenofobă prezentă tot mai des în ultima perioadă pe scena publică: ”Putem vorbi însă de o libertate economică? Nici pe departe. Vedem că dispar de pe piață produsele românești. Ce se află în spate? O robie economică. Te distruge pe tine, care ești mic, pentru a trăi cel mare, cel din afară”.

Basilica.ro a preluat și argumentele starețului Melchisedec în privința presupusului amestec al străinilor în politică: ”Din punct de vedere politic, se întâmplă același lucru. Să ne amintim numai de amestecul diferitelor ambasade în problemele politice ale țării. Și atunci, ne întrebăm: mai e liber acest popor? Eu nu prea mai văd libertate…”

În fine, Halloween și Valentine’s Day au fost luate și ele la țintă din cauza legăturii cu străinătatea: ”Sărbătorile acestea din străinătate, Halloween și Valentine’s Day, sunt sărbători păgâne. A zis un Părinte: „Noi, clerul, ne silim și îi chemăm pe copii la împărtășit și îi facem hristofori, iar părinții se duc acasă și-i îmbracă în draci în astfel de sărbători, căci așa e modern”. Nu e bine. Lucrurile acestea au o puternică influență negativă asupra copiilor”.

Pasaje extinse din interviul cu accente xenofobe au fost preluate și de alte publicații online care promovează discursul anti-occidental, precum Activenews.ro și Evz.ro.

Foto: Captură Basilica.ro

Articol realizat în cadrul unui proiect comun G4Media.ro – IPP. #StopDezinformare